คลังเดินหน้ากองทุนริเริ่มเชียงใหม่มี.ค.นี้
กระทรวงการคลังเดินหน้ากองทุนริเริ่มเชียงใหม่ มีผลบังคับใช้ 24 มี.ค.นี้
10 ก.พ. 2553

กระทรวงการคลังเดินหน้ากองทุนริเริ่มเชียงใหม่ มีผลบังคับใช้ 24 มี.ค.นี้
น.ส.จุฬารัตน์ สุธีธร รองผู้อำนวยการสำนักงานเศรษฐกิจการคลัง (สศค.)  กล่าวว่า ข้อตกลงการเงินตามมาตรการริเริ่มเชียงใหม่ไปสู่การเป็นพหุภาคี (CMIM Agreement) ซึ่งเป็นความร่วมมือระหว่างประเทศอาเซียน+3 ที่นำทุนสำรองระหว่างประเทศมารวมกัน วงเงินรวม 1.2 แสนล้านเหรียญสหรัฐ จะมีผลบังคับใช้ได้ในวันที่ 24 มี.ค.นี้ โดยในส่วนกระบวนการของไทยอยู่ระหว่างเสนอร่างความตกลงฯ เพื่อให้รัฐสภาพิจารณาให้ความเห็นชอบรอบที่ 2 หลังจากรอบแรกผ่านไปแล้ว ซึ่งหลังจากนั้น รมว.คลังจะได้ไปลงนามร่วมกับประเทศสมาชิกอาเซียน+3 ต่อไป
สำหรับไทยกำหนดวงเงินร่วมลงขัน 4,770 ล้านเหรียญสหรัฐ โดยจะสามารถกู้ยืมในกรณีเศรษฐกิจมีปัญหาได้ในอัตรา 2.5 เท่า หรือ 1.193 หมื่นล้านเหรียญสหรัฐ อย่างไรก็ดี วงเงินที่ลงขันดังกล่าวไม่ได้มีการใส่เงินจริง แต่จะนำมาสมทบกรณีมีประเทศสมาชิกเกิดวิกฤตแล้วต้องการใช้เท่านั้น ถือเป็นมาตรการทางการเงินที่เตรียมไว้รองรับกรณีเกิดวิกฤต โดยไม่ต้องพึ่งกองทุนการเงินระหว่างประเทศ (IMF) เหมือนก่อน ซึ่งเงื่อนไข ระบบต่างๆ จะดีกว่า
น.ส.จุฬารัตน์ กล่าวว่า การบริหาร CMIM จะต้องมีการตั้งสำนักงานระวังภัยทางเศรษฐกิจขึ้น โดยขณะนี้มี 3 ประเทศ เสนอตัวให้ตั้งสำนักงานใน คือ ไทย มาเลเซีย และสิงคโปร์ ซึ่งไทยเองถือว่ามีความพร้อม หากตั้งในไทยก็จะมีผลในแง่จิตใจ เพราะไทยเคยเป็นประเทศที่เกิดวิกฤตเมื่อปี 2540 ขณะเดียวกันต้องมีการแต่งตั้งผู้อำนวยการสำนักงานด้วย โดยระหว่างนี้อยู่ระหว่างกระบวนการคัดเลือก
"โอกาสที่ประเทศสมาชิกจะเกิดวิกฤต ตอนนี้ไม่น่าจะมี เพราะตอนนี้ค่อนข้างแข็งแกร่งมาก แต่ความร่วมมือนี้จะเป็นกลไกรองรับหากเกิดปัญหาขึ้นในอนาคต สำหรับตอนนี้ที่น่าเป็นห่วง จะเป็นทางยุโรปมากกว่า" น.ส.จุฬารัตน์ กล่าว
น.ส.จุฬารัตน์ กล่าวอีกว่า สำหรับข้อกังวลของหลายฝ่ายเรื่องการลดหรือเลิกมาตรการกระตุ้นเศรษฐกิจนั้น ล่าสุด ในส่วนของไทย นายกรณ์ จาติกวณิช รมว.คลัง ได้ยืนยันแล้วว่า จะไม่รีบถอยจากมาตรการขณะนี้ แต่จะปล่อยให้ขับเคลื่อนต่อไป เช่นเดียวกับอีกหลายๆ ประเทศทั่วโลกที่ต่างก็ระมัดระวังเรื่องนี้เช่นกัน